Berlínska deklarácia

Ministri, ktorí sa stretli na 5. Medzinárodnej konferencie ministrov a vedúcich predstaviteľov zodpovedných za telesnú výchovu a šport (MINEPS V), ktorá sa konala v Berlíne (28. – 30. mája 2013),
1.	potvrdzujúc základné princípy zakotvené v Medzinárodnej charte UNESCO telesnej výchovy a športu a Olympijskej charte,
2.	odvolávajúc sa na rezolúciu 67/17, prijatú Valným zhromaždením Organizácie spojených národov dňa 28. novembra 2012, ktorá uznáva potenciál športu prispieť k dosiahnutiu Miléniových cieľov rozvoja, udržateľnému rozvoju a mieru,
3.	dbajúc na medzinárodné ľudskoprávne dohody, vrátane Dohovoru OSN o odstránení všetkých foriem diskriminácie žien, Dohovoru OSN o právach osôb so zdravotným postihnutím, Dohovoru OSN o právach dieťaťa, Dohovoru OSN proti diskriminácií vo vzdelávaní a Medzinárodného dohovoru OSN proti dopingu v športe, 
4.	opätovne potvrdzujúc, že každému jednotlivcovi musí byť umožnený prístup a účasť na športe ako jeho základné právo bez ohľadu na jeho etnický pôvod, pohlavie, vek, zdravotné postihnutie, kultúrne alebo sociálne pozadie, ekonomické zdroje alebo sexuálnu orientáciu,
5.	uvedomujúc si jedinečný potenciál športu pre podporu sociálneho začlenenia, 
6.	zdôrazňujúc význam prevencie a zvyšovania povedomia pri ochrane základných hodnôt športu a podpore jeho socioekonomických prínosov, 
7.	podčiarkujúc kľúčovú úlohu nepretržitého kvalitného vzdelávania a školenia učiteľov a trénerov telesnej výchovy a športu, 
8.	vyjadrujúc obavy zo zlyhania niektorých krajín pri odstraňovaní priepasti medzi telesnou výchovou a záväzkami športovej politiky a ich implementáciou, 
9.	uvedomujúc si rozmanitosť priorít a cieľov, ktoré určujú alokáciu zdrojov na programy so zameraním na telesnú výchovu a šport zo strany vlád,
10.	uznávajúc, že účasť , uchádzanie sa o usporiadateľstvo a hosťovanie významných športových udalostí patria medzi možnosti politiky na dosiahnutie socioekonomických prínosov súvisiacich so športom, 
11.	uvedomujúc si komerčný a hospodársky rozmer športu, 
12.	zdôrazňujúc, že na rozvoj telesnej výchovy zameranej na dosah  sa musia zamerať všetci zainteresovaní aktéri, vrátane národných správ so zameraním na šport, vzdelávanie, mládež a zdravie, medzivládne a mimovládne organizácie, športové federácie a atléti, spoločne so súkromným sektorom a médiami, 
13.	uvedomujúc si, že s ohľadom na zapojenie nadnárodného organizovaného zločinu, nielen šport, ale aj spoločnosť ako celok, ohrozuje doping, manipulácia športových súťaží a korupcia,
14.	potvrdzujúc, že rozličné národné a medzinárodné orgány a zainteresovaní aktéri potrebujú spoločne postupovať v boji proti  dopingu, korupcii a manipulácii s výsledkami športových súťaží, ktoré ohrozujú integritu športu a že ministri športu zohrávajú vedúcu úlohu v podpore týchto úsilí,
15.	zdôrazňujúc potrebu ďalšieho výskumu, politiky založenej na dôkazoch a výmeny poznatkov na národnej, regionálnej a medzinárodnej úrovni, 
prehlasujú na základe celosvetovej konzultácie s odborníkmi, Športovým hnutím a Medzivládnym výborom UNESCO pre telesnú výchovu a šport, nasledujúce:
16.	Vyzývame členské štáty, aby pre naplnenie odporúčaní predchádzajúcich MINEPS  zintenzívnili úsilie pri implementácii existujúcich medzinárodných dohôd a nástrojov a zamerali sa na napĺňanie akčne orientovaných odporúčaní uvedených v nasledujúcej prílohe.  
17.	Vyzývame generálneho riaditeľa UNESCO, aby predniesol Berlínsku deklaráciu a jej prílohu na 37. zasadnutí Generálnej konferencie UNESCO spolu s návrhmi praktických nadväzujúcich činností a monitorovania, ktoré budú vypracované v spolupráci s Medzivládnym výborom pre telesnú výchovu a šport (CIGEPS).
18.	Vyzývame CIGEPS, aby do svojho pracovného programu začlenil ďalšie významné otázky týkajúce sa telesnej výchovy a športu, ktorými sa nemohlo toto MINEPS dostatočne zaoberať, vrátane, okrem iného, rôznymi prejavmi násilia v súvislosti so športom.
19.	Zároveň vyzývame generálneho riaditeľa UNESCO, aby zvážil revíziu Medzinárodnej charty  telesnej výchovy a športu, aby odrážala naše zistenia a odporúčania. 

Príloha
Konkrétne záväzky a odporúčania

Komisia I
Prístup k športu ako základné právo každého človeka

1.1	Zdôrazňujúc, že telesná výchova je pre deti základnou bránou k učeniu sa zručností potrebných pre život, rozvoju vzorcov celoživotnej účasti na telesnej činnosti a správania vedúceho k zdravému životnému štýlu,
1.2	upozorňujúc, že telesná výchova v školách a iných vzdelávacích inštitúciách je najúčinnejším spôsobom na vybavenie detí a mládeže zručnosťami, postojmi, hodnotami, poznatkami a porozumením pre celoživotnú účasť v spoločnosti,
1.3	upozorňujúc na potrebu ochrany detí počas akýchkoľvek programov zameraných na telesnú výchovu a šport,
1.4	uvedomujúc si, že inkluzívne prostredie bez násilia, sexuálneho obťažovania, prejavov rasizmu a iných foriem diskriminácie je základom kvalitnej telesnej výchovy a športu,
1.5	zdôrazňujúc, že tradičné športy a hry, ako súčasť nehmotného dedičstva a výraz kultúrnej rozmanitosti našich spoločností, ponúkajú príležitosti na zvýšenie zapojenia do športu a prostredníctvom športu, 
1.6	zdôrazňujúc dôležitosť uplatňovania rodového hľadiska ( gender mainstreaming), ktoré sa riadi konceptom rozmanitosti, slobodnej voľby a plnej moci v úsiliach zameraných na zvýšenie účasti dievčat a žien a osôb s postihnutím v športe a prostredníctvom športu, 
1.7	dôrazne pripomínajúc, že súčasťou zapojenia sa do športu a jeho prostredníctvom je aj zapojenie žien do športových organizácií a na rozhodujúce pozície, 
1.8	zdôrazňujúc paradigmatické posuny v politike týkajúcej sa ľudí so zdravotným postihnutím od prístupu zameraného na deficity k prístupu orientovanému na silné stránky, ako aj posun z medicínskeho modelu k sociálnemu modelu, 
1.9	zdôrazňujúc význam úlohy vzdelávania, zvyšovania povedomia a médií v podpore atlétok a atlétov so zdravotným postihnutím ako vzorov, 
1.10	uvedomujúc si, že v mnohých krajinách telesná výchova a šport neponúka dievčatám a deťom so zdravotným postihnutím možnosť vybudovať si celoživotné pozitívne športové návyky a že v mnohých krajinách musia ženy a dievčatá so zdravotným postihnutím čeliť v prístupe k športu mnohým prekážkam, 
1.11	pozorujúc pretrvávajúcu nerovnosť v účasti na športe, ktorá odráža nerovnosť vo vzdelávaní, zdravotnej starostlivosti a distribúcii bohatstva a je prítomná v podobe bariér poskytovaniu inkluzívnej telesnej výchovy a športovej politiky, prejavujúcich sa aj v podobe nevyhovujúcej infraštruktúry a nezvládnuteľných nákladov, 
1.12	zdôrazňujúc, že účasť na športových aktivitách je výsledkom mnohých faktorov súvisiacich s prostredím a jednotlivcami ako takými, vrátane kultúrneho presvedčenia, stereotypizácie, stigmatizácie a diskriminácie,
my, ministri, sa budeme snažiť:
1.13	klásť pri príprave národnej politiky zameranej na rozvoj telesnej výchovy, športu pre všetkých a vrcholového športu dôraz na začlenenie dievčat a žien, osôb so zdravotným postihnutím a sociálne vylúčených skupín, 
1.14	zabezpečiť poskytovanie telesnej výchovy v súlade so Zásadou 7 Dohovoru OSN o právach dieťaťa o právach osôb so zdravotným postihnutím,
1.15	zabezpečiť, aby sa hodiny inkluzívnej a kvalitnej telesnej výchovy stali, podľa možnosti, každodennou povinnou súčasťou primárneho a sekundárneho vzdelávania a aby šport a telesné aktivity na školách a všetkých ďalších vzdelávacích inštitúciách zohrávali integrálnu úlohu každodenného života detí a mládeže,
1.16	posilniť spoluprácu medzi vládami, športovými organizáciami, školami a ďalšími vzdelávacími inštitúciami s cieľom zlepšiť podmienky pre poskytovanie telesnej výchovy a športu na školách, vrátane športových zariadení a vybavenia, kvalifikovaných učiteľov a trénerov, 
1.17	podporovať významnú úlohu inkluzívneho programu mimoškolských športových aktivít v ranom vývine a v procese výchovy a vzdelávania detí a mládeže,  
1.18	vytvárať príležitosti pre tradičné športy a hry ako prostriedku pre širšie začlenenie.  

My, ministri, vyzývame všetkých aktérov, aby
1.19	využívali dobrovoľnícky potenciál športu na posilnenie širokého zakotvenia športu v školách a ďalších vzdelávacích inštitúciách,
1.20	zrevidovali spôsob riadenia športu tak, aby  obsahovalo inkluzívne kritériá, a zabezpečili rovnaké príležitosti pre účasť na športe a zapojenie sa prostredníctvom športu na všetkých úrovniach,
1.21	zapojili organizácie občianskej spoločnosti a výskumníkov do systematickej analýzy synergií medzi politikou začlenenia a postupmi a praxou riadenia športu, 
1.22	poskytovali bezpečné a prístupné prostredie pre telesnú výchovu a mimoškolské športové aktivity v školách a ďalších vzdelávacích inštitúciách, v ktorom bude možné odhaliť všetky formy diskriminácie, vrátane sexuálneho obťažovania, a následne tieto potrestať, 
1.23	vynaložili úsilie na zníženie postojových, spoločenských a fyzických bariér a podporovali začlenenie prostredníctvom zvyšovania povedomia o právach a schopnostiach detí a dospievajúcich pomocou vzdelávania a médií, prekonávaním stereotypov a upozorňovaním na pozitívne príklady,
1.24	vytvorili školenia pre učiteľov, inštruktorov a trénerov, ktoré im umožnia poskytovať inkluzívne programy špeciálnej telesnej aktivity, vrátane príležitostí na vzdelávanie a zamestnanie sa pre ženy a osoby so zdravotným postihnutím a doplnkovej podpory osôb so špeciálnymi potrebami, 
1.25	zabezpečili v súlade s národnou legislatívou dostupnosť vhodných zariadení, vybavenia a možností športového oblečenia, berú do úvahy oboje, schopnosti a kultúrne zvyklosti, predovšetkým pre ženy a dievčatá,
1.26	vypracovali organizačné podmienky na zvýšenie zastúpenia žien v športových orgánoch a okrem iných aj na rozhodujúcich pozíciách, 
a)	zaviazať finančné prostriedky v prospech výsledkov žien,
b)	mentorských programov a stimulov, ako sú ocenenia podporujúce princípy uplatňovania rodového hľadiska (gender mainstreaming) a riadenia rozmanitosti,
1.27	pripravovali iniciatívy zamerané na vzdelávanie a zvyšovanie povedomia, ktoré podporujú a rešpektujú začlenenie a rozmanitosť, ako sú: 
a)	podpora vysielania v médiách a venovanie rovnakej pozornosti znevýhodneným skupinám rovnako ako ostatným,
b)	čerpanie z príkladov osvedčenej praxe na významných športových podujatiach a v národných mediálnych kampaniach zameraných na účasť športovcov so zdravotným postihnutím a na tolerantné pravidlá začlenenia, 
1.28	integrovali do národných akčných plánov nasledujúce faktory:
a)	zaviazať finančné prostriedky v prospech výsledkov ľudí s postihnutím a ľudí zo znevýhodnených skupín,
b)	odborné vzdelávanie pre učiteľov, trénerov a športových vedúcich, prostredníctvom štandardizovaných programov a certifikačných kurzov,
c)	vhodné a primerané objemy vybavenia, ktoré spĺňa bezpečnostné predpisy,
d)	primeraný počet podporného personálu a dobrovoľníkov,
e)	prístupnosť športových zariadení, vrátane informácií v zrozumiteľnom jazyku alebo v braillovom písme a poskytovanie tlmočenia do znakovej reči, 
f)	prístupné a nákladovo zvládnuteľné možnosti dopravy na športové podujatia a späť, 
1.29	zvážili možnosť organizovania inkluzívnych športových súťaží.

Komisia II
Podpora investícií do telesnej výchovy a športových programov

2.1	Uvedomujúc si, že zvyšujúca sa úroveň telesnej neaktivity sa v mnohých krajinách stáva vážnym problémom najmä z hľadiska stále častejšieho výskytu neprenosných ochorení a zhoršovania všeobecného zdravotného stavu svetového obyvateľstva,
2.2	zdôrazňujúc, že národná strategická vízia telesnej výchovy a športu je základnou podmienkou pre vyváženie a optimalizáciu vplyvu možností a priorít národnej politiky v oblasti športu, 
2.3	podčiarkujúc, že udržateľné investície do kvalitnej telesnej výchovy nie sú len možnosťou politiky, ale základnou zložkou celej športovej filozofie štátu a že vyčlenené rozpočtové prostriedky by nemali byť presmerované z verejného poskytovania programov telesnej výchovy, 
2.4	zdôrazňujúc, že vedecké dôkazy, politické nástroje a mechanizmy na zaistenie kvality zvyšujú efektívnosť a udržateľnosť politiky telesnej výchovy a športu, 
2.5	uvedomujúc si možnosť zapojenia detí a mládeže prostredníctvom cielených športových programov vytvorených, okrem iného, na posilnenie ľudských hodnôt a správania, na boj proti sedavému spôsobu života, kriminalite, násiliu, zneužívaniu drog, nákaze HIV/AIDS a na prevenciu raných tehotenstiev,
2.6	zdôrazňujúc dôležitosť a kladný príspevok dobrovoľníkov a občianskej spoločnosti v rámci systému športu a jeho účastníkov, 
2.7	berúc na vedomie rastúci význam športového priemyslu a jeho úlohu v rozvoji hospodárstva, 
2.8       všímajúc si rastúci význam podpory telesnej výchovy a športu zo strany súkromného sektora,
2.9	berúc na vedomie verejný záujem spojený s významnými športovými podujatiami, 
2.10	uvedomujúc si, že významné športové podujatia podliehajú stále rastúcim finančným, technickým a politickým nárokom, kvôli ktorým určité krajiny strácajú možnosť uchádzať sa o organizovanie takýchto podujatí, 
2.11	povšimnúc si dôkazy svedčiace o tom, že významné športové podujatia môžu byť pre hostiteľskú krajinu, spoločnosť a hospodárstvo všeobecne, hmotným aj nehmotným prínosom,
2.12	uznávajúc význam predvídania udržateľného socioekonomického vplyvu významných športových podujatí na rôzne skupiny príjemcov v hostiteľskej krajine, vrátane miestneho obyvateľstva, 
2.13	podčiarkujúc význam zvyšovania pozitívnych vplyvov významných športových podujatí v zmysle účasti na športe a prostredníctvom športu, tvorby nových športových programov a poskytovania nových a/alebo zlepšených športových zariadení, 
2.14	uvedomujúc si, že počas organizovania významných športových podujatí musia všetky zainteresované strany, vrátane miestneho obyvateľstva, prihliadať na sociálnu, hospodársku, kultúrnu a environmentálnu dimenziu udržateľnosti,
2.15	berúc na vedomie údaje poukazujúce na finančnú neudržateľnosť mnohých príliš veľkých štadiónov (generujúcich zároveň vysoké náklady na údržbu), 
2.16	uvedomujúc si trend konkurenčných ponúk a praxe „prebíjania ponúk“ tzn. vynakladania vyšších nákladov, než je potrebné, za účelom zvíťaziť svojou ponukou nad konkurentmi, v krajinách, ktoré chcú organizovať významné športové podujatia a korešpondujúcu eskaláciu nákladov na organizovanie, ktoré sú v štúdiách ex ante často podhodnocované,
2.17	uvedomujúc si, že politická a finančná podpora zo strany verejného sektora a jeho zapojenie v raných etapách, už od etapy predkladania ponúk, sú základnými podmienkami pri organizácii významných športových podujatí,
2.18	uvedomujúc si, že účasť v ponukových procesoch súvisiacich s výberom usporiadateľa významného športového podujatia a súvisiaca medzinárodná expozícia môžu fungovať ako katalyzátor udržateľného národného rozvoja, zlepšenia spolupráce rôznych spoločenských skupín a budovania identity,
2.19	zdôrazňujúc význam transparentného zapojenia komunity do procesu predkladania ponúk na organizovanie významných športových podujatí a ich implementácie s cieľom predísť nechceným zmenám v životnom prostredí miestneho obyvateľstva, vrátane  odsunu miestneho obyvateľstva a následného osídľovania oblastí ekonomicky silnejšími skupinami obyvateľov,
my, ministri, sa budeme snažiť
2.20	pripravovať národné politiky v oblasti športu, vzdelávania a výchovy, zdravia a mládeže, ktoré budú stavať na vedeckých dôkazoch o socioekonomických prínosoch telesnej výchovy a športu a v súlade s tým poskytovať krajinám možnosť výmeny ich osvedčených postupov,
2.21	považovať financovanie programov v oblasti telesnej výchovy a športu za bezpečné investície, ktorých výsledkom budú priaznivé socioekonomické výstupy,
2.22	investovať do rozvoja komunít a prístupnej infraštruktúry pre povzbudenie telesných aktivít,
2.23	podporovať vytváranie aliancií združujúcich všetkých zainteresovaných aktérov, vrátane štátnych orgánov, osôb zodpovedných za územné plánovanie, rodičov, učiteľov,  športových a kultúrnych organizácií, trénerov a atlétov a s ich pomocou vypracovať národnú víziu a priority programov/politiky telesnej výchovy a športu,
2.24	posilniť úlohu národných a regionálnych profesijných združení v poskytovaní a zabezpečení kvality programov telesnej výchovy a športu,
2.25	pripraviť politiku zahŕňajúcu všetky aspekty súvisiace so športovou infraštruktúrou, s osobitným dôrazom na poskytovanie a zabezpečenie kvalitnej telesnej výchovy a športu,
2.26	podporovať a rozvíjať prácu Medzinárodnej zdravotníckej organizácie a ďalších subjektov OSN zameranú na význam telesnej aktivity, najmä na prevenciu neprenosných ochorení,
2.27	považovať významné športové podujatia za neoddeliteľnú súčasť národného plánovania telesnej výchovy a športu a zároveň sa postarať o to, aby sa prostriedky vyčlenené na iné programy nepresúvali na implementáciu významných športových podujatí alebo vrcholový šport,
2.28	zasadzovať sa pri organizovaní významných športových podujatí za udržateľnosť novej alebo vylepšenej športovej infraštruktúry pre telesnú výchovu, šport pre všetkých alebo vrcholový šport a ďalšie komunitné činnosti, s cieľom zabezpečiť, aby sa všetci zapojení aktéri mali možnosť podieľať na prínose takýchto podujatí, 
2.29	pripraviť konzistentnú politiku stanovujúcu podmienky pre plánovanie a implementáciu významných alebo mega športových podujatí ako aj pre účasť na príslušných ponukových konaniach.
My, ministri, vyzývame všetkých aktérov, aby
2.30	podporili prípravu spoločných metodológií na meranie socioekonomického vplyvu telesnej výchovy a športu napr. prostredníctvom športových satelitných účtov,
2.31	podelili sa o porovnateľné údaje o socioekonomických prínosoch telesnej výchovy a športu, aj o osvedčené postupy úspešných programov v oblasti telesnej výchovy a športu,
2.32	navrhovali športové programy uvážlivo, aby sa ich pomocou podarilo dosiahnuť žiadané výsledky a vyhnúť sa nekvalitným športovým programom, ktoré svojich účastníkov skôr poškodzujú než rozvíjajú,
2.33	zlepšili úvodné vzdelávanie  a možnosti kontinuálneho profesijného rozvoja učiteľov zodpovedných na poskytovanie telesnej výchovy,
2.34	podporovali rozvoj rozmanitých kariérnych možností v oblasti telesnej výchovy a športu,
2.35	podporovali prenos poznatkov pre miestnu výrobu vybavenia a náradia používaného pri telesnej výchove a športe,
2.36	využívali významné športové podujatia ako platformy na zvyšovanie povedomia o spoločenských otázkach a ako príležitosť na kultúrne výmeny,
2.37	začlenili transparentnú účasť na významných športových podujatiach, uchádzanie sa o ich organizovanie a samotnú organizáciu do národného plánovania rozvoja športu, aby takéto podujatia podporovali programy telesnej výchovy, programy pre najširšiu verejnosť a šport pre všetkých a nemali za následok škrty rozpočtových prostriedkov prideľovaných na tieto programy,
2.38	zaviazali sa dodržiavať dobrovoľný kódex správania platný pre všetky strany zapojené do procesu uchádzania sa o usporiadanie a zapojené do organizácie významných športových podujatí, 
2.39	zabezpečili, aby investície do infraštruktúry a zariadení pre významné športové podujatia zodpovedali sociálnym, hospodárskym, kultúrnym a environmentálnym požiadavkám, najmä prostredníctvom využívania už existujúcich zariadení, navrhovaním nových zariadení, ktoré je možné následne demontovať alebo zmenšiť a využívaním dočasných zariadení,
2.40	zabezpečili efektívny prenos poznatkov o príležitostiach a rizikách spojených s organizovaním významných športových podujatí medzi predchádzajúcimi a súčasnými usporiadateľskými krajinami,
2.41	zvážili postup prostredníctvom menších súťaží a spoluorganizovania významných športových podujatí viacerými mestami alebo krajinami, 
2.42	podporili prípravu a účasť tímov z menej rozvinutých krajín na významných športových podujatiach,
2.43	uverejnili za účelom stransparentnenia organizácie významných športových podujatí rozhodujúce kritériá všetkých medzinárodných športových organizácií pre výber usporiadateľa, 
2.44	zapojili sa do ďalšieho vedeckého výskumu zahŕňajúceho dlhodobé štúdie po skončení podujatí, štúdie merajúce nehmotné vplyvy a vytvorenie medzinárodne jednotnej analýzy nákladov a prínosov.
My, ministri, vyzývame vlastníkov športových podujatí, aby
2.45	identifikovali oblasti, kde by bolo možné znížiť finančné, technické a politické nároky na organizáciu významných športových podujatí, aby povzbudili viacej krajín uchádzať sa o organizáciu a post hostiteľa takýchto podujatí, bez ohrozenia cieľov národných priorít a udržateľnosti, 
2.46	zabezpečili otvorený, inkluzívny a transparentný proces prekladania ponúk na organizáciu významných športových podujatí s cieľom posilniť zodpovednosť všetkých zainteresovaných aktérov,
2.47	stanovili v požiadavkách na predkladané ponuky na organizáciu významných športových podujatí prioritu všetkých aspektov udržateľnosti a prístupnosti počas plánovania a uskutočnenia takýchto podujatí,  
2.48	dali lepšiu príležitosť krajinám, aby mohli využiť socioekonomické prínosy významných športových podujatí, predovšetkým zvážením prijatia nasledujúcich  opatrení:
a)	stanovenie maximálneho stropu výdavkov pre ponuky,
b)	stanovenie limitov maximálnej kapacity nových zariadení, 
c)	obmedzenie finančných záväzkov usporiadateľskej krajiny, vrátane finančných záruk, investícií a rizík, a zamedzenie ich negatívnemu vplyvu na hospodársky rozvoj usporiadateľskej krajiny alebo mesta, 
d)	uverejnenie rozhodujúcich kritérií všetkých medzinárodných športových organizácií pre výber usporiadateľa, za účelom stransparentnenia organizácie významných športových podujatí,
e)	stanovenie priorít v hodnotení ponúk, plány kandidátov na zníženie environmentálnej záťaže, vyhnutie sa nákladom po skončení podujatia a podpora sociálneho rozvoja.

Komisia III
Ochrana integrity športu

3.1	Uvedomujúc si, že svetová prestíž športu závisí predovšetkým od zachovávania ústredných hodnôt ako sú fair play, výsledky podľa výkonu a neistota výsledku súťaží, 
3.2	opätovne potvrdzujúc, že orgány verejnej moci tiež zodpovedajú za podporu a propagáciu hodnôt športu v rámci realizácie a šírenia prínosov športu pre jednotlivcov a komunity, 
3.3	uvedomujúc si, že autonómnosť športových organizácií úzko súvisí s ich najzákladnejšou zodpovednosťou za udržanie integrity športu a dodržiavanie všeobecných zásad a medzinárodných štandardov dobrého riadenia, 
3.4	uvedomujúc si, že športové hnutie samotné nie je schopné úspešne predchádzať a bojovať proti dopingu v športe a manipulácii športových súťaží, najmä ak je do nich zapojený medzinárodný organizovaný zločin a korupcia,
3.5	berúc na vedomie, že integritu športu ohrozuje doping v športe, manipulácia športových súťaži a korupčné praktiky na národnej, regionálnej aj medzinárodnej úrovni,  
3.6	zdôrazňujúc, že úsilia na ochranu integrity športu budú úspešné len vtedy, ak sa na nich bude podieľať celé športové hnutie, vlády, orgány činné v trestnom konaní, stávkový a iný príbuzný priemysel, médiá, športovci a ich sprievod a spoločnosť ako taká,
3.7	uvedomujúc si, že problém manipulácie športových súťaží si s ohľadom na svoju cezhraničnú povahu vyžaduje globálnu odozvu,
3.8	uznávajúc už vynaložené úsilie a prácu veľkého počtu aktérov v tejto oblasti, najmä národných vlád, národných antidopingových agentúr, OSN, Rady Európy, Európskej únie, Interpolu, Europolu, Svetovej antidopingovej agentúry (WADA), Medzinárodného olympijského výboru, SportAccord, medzinárodných a národných športových federácií, a úsilie na mnohých úrovniach zamerané na zvýšenie transparentnosti, rozpoznanie prípadov nesprávneho konania a zníženie ich počtu, ochranu športovcov, prípravu mládeže a podporu čistej a férovej športovej kultúry, 
3.9	sú si vedomí toho, že manipulácia športových súťaží v kombinácií so stávkovaním ponúka obrovské obchodné príležitosti a potenciálne výnosy nadnárodnému organizovanému zločinu,
3.10	zdôrazňujúc, že manipulácia športových súťaží, vrátane manipulácie pomocou dopingu, konzumácie látok zvyšujúcich výkonnosť a iných prostriedkov, je globálnym problémom, ktorý zasahuje mnoho krajín a úrovní športových súťaží, a proti ktorému treba čo najrazantnejšie bojovať,
3.11	sú presvedčení, že lepšie riadenie a silné a rozmanité vzory v športovom hnutí môžu pomôcť vytvoriť prostredie, v ktorom bude manipulácia športových súťaží nepravdepodobná a kde bude možné v plnej miere realizovať spoločenskú  hodnotu športu,
3.12	uvedomujúc si, že v jednotlivých členských štátoch existujú odlišné prostredia,
3.13	vyjadrujúc obavu z rýchleho rastu neregulovaného stávkovania na športové výsledky, najmä na internete, a nedostatočne regulovaných stávkových trhov priťahujúcich nadnárodný organizovaný zločin,
3.14	chápajúc, že prevádzkovatelia legálneho stávkovania sú závislí od integrity športu a majú záujem na integrite stávkového trhu,
3.15	uvedomujúc si, že účinné a koordinované opatrenia na boj proti zapojeniu nadnárodného organizovaného zločinu do manipulácie športových súťaží musia zahŕňať preventívne opatrenia, ale aj opatrenia na boj proti praniu špinavých peňazí a korupcii, v súlade s relevantnými medzinárodnými nástrojmi, najmä Dohovorom OSN proti nadnárodnému organizovanému zločinu  a Dohovoru OSN proti korupcii,
3.16	zdôrazňujúc, že na zachovanie integrity športu sú potrebné dostatočné zdroje (napr. finančné a personálne), ktoré umožnia vytvorenie účinných štruktúr na boj proti dopingu, korupcii a manipulácií športových súťaží s cieľom zabezpečiť v rámci súťaží globálne rovnaké príležitosti pre všetkých aktérov v oblasti športu,
my, ministri, sa budeme snažiť
3.17	prevziať vedenie v hodnotení povahy a rozsahu hrozieb pre integritu športu a pripraviť vhodnú politiku na ich riešenie na národnej, regionálnej aj medzinárodnej úrovni,
3.18	koordinovať v súlade s vnútroštátnym a medzinárodným právnym poriadkom náš prístup v boji proti manipulácií športových súťaží, prostredníctvom výmeny osvedčených postupov, komunikácie a koordinácie krokov, 
3.19	zabezpečiť v súlade s vnútroštátnym a medzinárodným právnym poriadkom  kolaboratívnu, nepretržitú, účinnú a dynamickú výmenu informácií medzi všetkými skupinami aktérov pre zaistenie integrity v športe, 
3.20	propagovať a podporovať prevenciu a opatrenia dobrého riadenia prijaté Športovým hnutím,
3.21	rozširovať povedomie verejnosti o rizikách dopingu a korupcie v športe, ako aj o rizikách manipulácie športových súťaží, 
3.22	podporovať interdisciplinárny výskum v oblasti manipulácie športových súťaží, najmä v kriminológii, športovej vede, biotechnológii, etike, ekonomike a práve a používať výsledky vedeckého výskumu na politické konzultácie, prevenciu, vzdelávanie a zvyšovanie povedomia verejnosti, 
3.23	preskúmať realizovateľnosť vytvorenia nezávislých, integrovaných organizácií na národnej úrovni a povzbudenie medzinárodného úsilia za účelom monitorovania a riešenia otázok súvisiacich s korupciou.
Vyzývame členské štáty UNESCO, aby v súlade so svojimi vnútroštátnymi právnymi predpismi
3.24	zasadzovali sa za preukázanie patričnej dôležitosti a financovania vyšetrovania kriminálnych činov, ku ktorým prichádza v športe, 
3.25	zabezpečili dostatočnú operačnú kapacitu orgánov činných v trestnom konaní a súdov pre boj proti manipulácii športových súťaží,
3.26	zvážili zavedenie trestných postihov, ktoré by odstrašovali od manipulácie športových súťaží a od dopingu v športe, 
3.27	detailne preskúmali všetky podozrivé prípady prostredníctvom vhodného technického vybavenia, ako sú stávkové monitorovacie systémy, živé televízne alebo video prenosy,
3.28	zabezpečili, aby sa vyšetrovania zamerali nielen na potenciálnych manipulátorov, ale aj na atlétov a ich sprievod, športových agentov, trénerov, rozhodcov, zástupcov asociácií/klubov a športových federácií, vrátane ich vedúcich predstaviteľov, manažérov a zamestnancov, 
3.29	vytvorili regulačné stávkové orgány efektívne spolupracujúce s orgánmi činnými v trestom konaní a športovými organizáciami pri výmene informácií a poskytovaní vzdelávania zameraného na prevenciu,
3.30	rozvinuli národnú a medzinárodnú spoluprácu medzi orgánmi činnými v trestnom konaní a regulačnými orgánmi stávkovania v boji proti manipulácii športových súťaží (napr. vzájomná právna pomoc, spoločné jednotky), do ktorej sa zapojí Športové hnutie a prevádzkovatelia stávkových kancelárií, 
3.31	preskúmali realizovateľnosť vytvorenia úradu špeciálneho prokurátora pre trestné činy súvisiace so športom, 
3.32	podporovali aktivity Rady Európy zamerané na prípravu Medzinárodného dohovoru proti manipulácii v športových súťažiach, 
3.33	podporovali tie členské štáty, ktoré ešte nie sú členmi Medzinárodného dohovoru UNESCO proti dopingu v športe, aby dohovor ratifikovali a tie členské štáty, ktoré sú zmluvnými stranami dohovoru, aby implementovali v čo najväčšom rozsahu možné opatrenia, v súlade s dohovorom, a prispeli tak v boji proti dopingu v športe;
3.34     Ocenili prácu WADA na založení a prevádzkovaní štrukturálneho rámca medzinárodne harmonizovaných anti-dopingových opatrení celosvetovo
3.35     Podporili súčasnú regulačnú rolu a iné funkcie WADA na čele boja proti dopingu v športe
3.36     Zobrali na vedomie dôležitosť vyšetrovania a spravodajstva, ako základených nástrojov v boji proti dopingu
My, ministri, vyzývame všetkých aktérov, aby
3.37	spolupracovali pri ranom odhaľovaní manipulácie prostredníctvom vytvorenia preventívnych opatrení a monitorovacích metód zodpovedajúcich ich vnútroštátnemu právnemu poriadku.
3.38     založili a prevádzkovali, v súlade s národným a medzinárodným právom, trvalú komunikáciu a spoluprácu s vládami a orgánmi činnými v trestnom konaní v boji proti dopingu, korupcii v športe a manipulácii športových súťaží.
My, ministri, vyzývame Športové hnutie, aby
3.39	vytvorilo alebo posilnilo demokratické rozhodovacie štruktúry na zlepšenie integrity, zodpovednosti, rovnakého zaobchádzania a udržateľnosti, 
3.40	presadzovalo konzistentnú a disciplinovanú politiku nulovej tolerancie, najmä proti dopingu a manipulácii športových súťaží, ako aj účinnú a vyváženú disciplinárnu reguláciu, 
3.41	zaviedlo preventívne opatrenia proti manipulácii športových súťaží zahŕňajúce: 
a)	komplexné vzdelávacie programy, najmä osobné školenia zamerané na atlétov a ich najbližší sprievod, športových agentov, trénerov, rozhodcov, zástupcov asociácií/klubov a športových federácií, 
b)	vymenovanie ombudsmanov, rešpektovaných relevantnými cieľovými skupinami a komisárov pre otázky integrity na národnej a medzinárodnej úrovni,
c)	vymožiteľné kódexy správania stavajúce na zásadách fair play a etických štandardoch (napr. zákaz stávkovania na vlastný šport, zákaz poskytovania vnútorných informácií atď.),
d)	možnosť udelenia amnestie alebo motivačných opatrení pre osoby, ktoré sú nápomocné v začatí právneho konania alebo trestného stíhania,
e)	primerané systémy na zabezpečenie ochrany tzv. whistle-blowers a na riešenie podozrivých informácií, tak, aby vždy mala prioritu prevencia,
f)	mechanizmy okamžitého spätného prehrania (replay) a preskúmania (review) a transparentné systémy hodnotenia pre športy, založené na systémoch bodovania, 
g)	prísne politiky upravujúce spôsob, akým rozhodca ohlási časový rámec a spôsob interakcie atléta s rozhodcom pred súťažou,
h)	celostné dohody s prevádzkovateľmi legálneho stávkovania, ktoré určujú podrobnosti o odmenách pre stávkové služby a zdieľanie informácií, v súlade s národným a medzinárodným právom,
3.42	prijalo pravidlá dobrého riadenia, ktoré zahŕňajú:
a)	opatrenia na posilnenie demokratických štruktúr a transparentnosti na úrovni federácií a asociácií/klubov; individuálni aktéri, vrátane sponzorov a investorov, nesmú používať svoj vplyv na zásah do integrity športu, 
b)	spoľahlivé a zdravé riadenie finančných záležitostí (vrátane platenia miezd v súlade so zmluvnými podmienkami),
3.43	pracovalo s národnými členskými federáciami na aplikovaní štandardizovaných predpisov v rámci športových pravidiel na boj proti dopingu v športe, manipulácii športových súťaží a korupcii (napr. kódex správania),
3.44	implementovalo účinné a vymožiteľné predpisy, ktoré budú vyvážené, jednoznačné a záväzné a budú obsahovať:
a)	povinnosti, napr. postup nulovej tolerancie pri riešení podozrivých prípadov a pravidlá pre nahlasovanie podozrivých prípadov orgánom činným v trestnom konaní; tieto pravidlá by malo byť možné aplikovať a presadzovať a mali by obsahovať jednoznačné zodpovednosti,
b)	odstrašujúce sankcie napr. pozastavenie činnosti, nespôsobilosť, pokuty atď.
My, ministri, vyzývame UNESCO, aby
3.45	spolupracovala s vládnymi a mimovládnymi organizáciami a inštitúciami pri príprave medzinárodného preventívneho programu zameraného na ochranu integrity športu s dôrazom na školenie a vzdelávanie,
3.46	podporovala výmenu osvedčených postupov, odborných rád a metodológií v oblasti boja proti manipulácii športových súťaží a proti dopingu v športe. 

Glosár
V glosári je vysvetlená terminológia používaná v deklarácii a prílohách. Mnohé z výrazov nemajú všeobecne etablované definície a preto sú predmetom diskusie a ďalšieho vývoja. 
Špeciálna telesná aktivita sa chápe ako aktivita zameraná na individuálne rozdiely v telesnej aktivite, ktoré si vyžadujú špeciálnu pozornosť. Prispôsobenie resp. „špeciálna“ pozornosť znamená, úpravu, prispôsobenie sa alebo zohľadnenie individuálnych rozdielov podľa údajov vyplývajúcich z hodnotenia. Medzi individuálne rozdiely patria postihnutia rôzneho druhu, defekty, hendikepy a ďalšie špeciálne potreby stanovené príslušnými orgánmi.  Zdroj: webová stránka IFAPA - www.ifapa.biz.
Atlét označuje športovcov alebo športovkyne, ktorí sa zúčastňujú organizovaných športových aktivít, ich sprievodný personál, športových funkcionárov a všetky ostatné osoby zapojené do činností v športových organizáciách v akejkoľvek úlohe, vrátane vlastníkov športových organizácií.
Autonómia športových organizácií odkazuje na „základné princípy“ olympionizmu  Olympijskej charty (č. 2.5), kde sa stanovuje, že športové organizácie majú autonómne práva a povinnosti, teda možnosť slobodne vytvárať a kontrolovať pravidlá športu, určovať štruktúru a správu vlastných organizácií, ďalej majú právo slobodných volieb bez akéhokoľvek vonkajšieho vplyvu a zodpovednosť za uplatňovanie zásad dobrého riadenia v súlade s vnútroštátnym a medzinárodným právnym poriadkom. Zdroj: úryvky z Olympijskej charty, 2011.
Ochrana detí : Kroky prijaté za účelom ochrany detí pred násilím a ublížením počas športovania a hry v kluboch a činnosti zamerané na vytvorenie bezpečného prostredia. 
Korupcia v športe sa chápe ako protizákonné, nemorálne alebo neetické konanie s cieľom zámerne pozmeniť výsledok športovej súťaže za účelom osobného zisku jednej alebo viacerých strán zapojených do takéhoto konania. Zdroj: Gorse & Chadwick, 2013.
Zdravotné postihnutie: sociálny model zdravotného postihnutia je odpoveďou na medicínsky model zdravotného postihnutia a presadzuje názor, že zdravotné postihnutie vyplýva z interakcií medzi jednotlivcom so špecifickým telesným, intelektuálnym, senzorickým alebo duševným nedostatkom a okolitým sociálnym a kultúrnym prostredím, nie zo samotného postihnutia. Zdravotné postihnutie sa preto chápe ako výsledok postojových, environmentálnych a inštitucionálnych bariér inherentne existujúcich v spoločnosti, ktoré systematicky vylučujú a diskriminujú ľudí so zdravotným postihnutím. Zdroj: UNICEF, Working Paper on Using the Human Rights Framework to Promote the Rights of Children with Disabilities (Pracovný dokument o využívaní rámca ľudských práv na podporu práv detí so zdravotným postihnutím), september 2012.
Sprievod sa chápe ako všetky osoby sprevádzajúce atléta, vrátane manažérov, agentov, trénerov, koučov, zdravotníkov, vedcov, športových organizácií, sponzorov, právnikov a akýchkoľvek osôb propagujúcich športovú kariéru atléta, vrátane členov rodiny. Zdroj: IOC Entourage Commission.
Zdravie sa chápe ako stav úplnej fyzickej, duševnej a sociálnej prosperity, nielen ako absencia choroby alebo slabosti. Zdroj: Svetová zdravotnícka organizácia.
Vrcholový šport (tiež elitný šport) sa chápe ako štruktúrovaný súťažný šport, ktorý si vyžaduje špecifickú prípravu a zdroje na dosiahnutie medzinárodných štandardov výkonnosti.
Inklúzia/začlenenie sa chápe ako pocit spolupatričnosti, vrátane pocitu uznania, ocenenia toho, kým človek je, pocitu podpornej energie a záväzku zo strany ostatných. Mal by tu existovať záväzok alebo snaha vyrovnať sa s rozdielmi a oceniť príspevok všetkých zúčastnených, bez ohľadu na ich vlastnosti alebo pozadie. Zdroj: úryvky z Miller a Katz, 2002.
Interné informácie sa chápu ako akékoľvek informácie týkajúce sa súťaže alebo podujatia, ktorými osoba disponuje vďaka svojmu postaveniu vo vzťahu k atlétom alebo súťaži. Medzi takéto informácie patria napr. faktické informácie o súťažiacich, stave, taktike alebo akýchkoľvek iných aspektoch súťaže alebo podujatia, s výnimkou informácií, ktoré už boli uverejnené alebo ich verejnosť pozná, ktoré záujemca môže jednoducho získať alebo ktoré boli odhalené v súlade s pravidlami a predpismi upravujúcimi priebeh súťaže alebo podujatia. Zdroj: Rada Európy, 2011.
Významné športové podujatia  sú podujatia s veľkým počtom divákov a pozornosťou národných a/alebo medzinárodných médií.
Manipulácia športových súťaží znamená pričinenie sa o nečestný priebeh alebo výsledky športovej súťaže alebo jej podujatí (napr. zápasov, závodov) s cieľom získať výhodu pre seba alebo iných a odstrániť časť alebo celú neistotu obvykle spojenú s výsledkami súťaže. Zdroj: Rada Európy, 2011.
Mega športové podujatia sú najrozsiahlejšie významné športové podujatia priťahujúce svetovú pozornosť a investície (napr. Olympijské hry, Paralympijské hry, Svetový pohár FIFA, UEFA EURO, Hry Commonwealthu, Ázijské hry).
Telesná aktivita: sa chápe ako telesný pohyb produkovaný kostrovými svalmi, ktorý si vyžaduje výdaj energie. Zdroj: Svetová zdravotnícka organizácia.
Telesná výchova je súčasťou školského vzdelávacieho programu a zameriava sa na ľudský pohyb, telesnú zdatnosť a zdravie. Sústredí sa na rozvoj telesnej kompetencie, aby sa deti vedeli pohybovať efektívne, účinne a bezpečne a chápali, čo robia, čo je veľmi dôležité pre ich kompletný vývoj, výsledky a celoživotné zapojenie sa do telesných aktivít.  Zdroj: úryvky z ICSSPE Position Statement on Physical Education (Stanovisko Medzinárodnej rady športovej vedy a telesnej výchovy k telesnej výchove), 2010.
Bezpečné prostredia sa chápu ako prostredia bez akýchkoľvek hrozieb, ktoré sú stimulujúce, podporné a inkluzívne. Zdroj: úryvky z UNICEF, Child Friendly Spaces (Prostredia ústretové voči deťom), 2009.
Sociálne vylúčené skupiny sa chápu ako skupiny  obyvateľstva obmedzené štrukturálnymi nerovnosťami alebo dominanciou určitých kultúr, elitných skupín alebo inštitucionálnych postupov, ktoré im bránia v plnej účasti a zapojení sa do telesných aktivít.  V závislosti od regiónu môžu byť vylúčenými skupinami ženy a dievčatá, osoby so zdravotným postihnutím, etnické menšiny, ľudia s odlišnou sexuálnou orientáciou, ľudia ohrození chudobou, staršie osoby a v niektorých prípadoch aj mládež.
Sociálna inklúzia/začlenenie  sa chápe ako proces, akým sa uskutočňujú snahy o zabezpečenie rovnakých príležitostí – aby každý bez ohľadu na svoje pozadie mohol v živote naplno využiť svoj potenciál. Medzi tieto snahy patria politiky a akcie na podporu rovnakého prístupu k (verejným) službám, ako aj umožnenie občanom, aby sa zapojili do rozhodovacích procesov vplývajúcich na ich životy. Zdroj: Útvar OSN pre sociálnu politiku a rozvoj.
Šport sa chápe ako všetky formy telesnej aktivity, ktoré prispievajú k zvyšovaniu telesnej zdatnosti, duševnej prosperity a rozvíjaniu spoločenskej interakcie. Sem patria hry, oddych, organizované, oddychové alebo súťažné športy a tradičné športy a hry. Zdroj: Medziagentúrna pracovná skupina OSN pre šport za rozvoj a mier, 2003.
Stávky na športové výsledky/stávkovanie  sa chápu ako všetky stávkové hry súvisiace so športom, ktoré zahŕňajú uzatvorenie stávky s peňažnou hodnotou na hry, kde môžu účastníci vyhrať časť alebo celú peňažnú cenu na základe šťastnej náhody alebo neistého výsledku (menovite bezpečné stávky, strojové hry, živé stávkovanie, stávková burza, rozložené stávkovanie a iné hry ponúkané prevádzkovateľmi športového stávkovania), najmä:
a)	legálne stávkovanie: všetky druhy stávok, povolených na konkrétnom území alebo v konkrétnej jurisdikcii (napr. na základe licencie udelenej regulátorom alebo uznania licencií udelených regulátorom tretej krajiny),
b)	nelegálne stávkovanie: všetky druhy, ktoré nie sú povolené na konkrétnom území alebo v konkrétnej jurisdikcii, 
c)	nečestné stávkovanie: všetky typy stávkovania alebo udalostí, v ktorých je možné identifikovať nepravidelnosti a abnormality. Zdroj: Rada Európy, 2011.
Šport pre všetkých sa chápe ako šport a telesná aktivita zameraná na celú populáciu, ľudí v každom veku, obidve pohlavia a rôzne sociálne a hospodárske podmienky na podporu zdravotných a spoločenských prínosov pravidelného telesného pohybu.  Zdroj: Komisia Medzinárodného olympijského výboru Šport pre všetkých.
Športové hnutie  sa chápe ako všetci jednotlivci, inštitúcie, kluby a organizácie podporujúce účastníkov, rast a rozvoj športu. 
Športové satelitné účty (SSA) znamenajú metódu filtrovania národných účtov vyčlenených na športové činnosti  s cieľom získať všetku pridanú hodnotu súvisiacu so športom a zároveň udržať ich štruktúru. Tento nástroj umožňuje explicitne zobraziť všetky hospodárske činnosti súvisiace so športom, na rozdiel od ich skrytého prezentovania v hlboko disagregovaných klasifikáciách národných účtov. Zvyšná časť národných účtov už nebude obsahovať žiadnu pridanú hodnotu súvisiacu so športom. Súčet ich hodnoty a pridanej hodnoty uvedenej v SSA dáva rovnakú celkovú hodnotu, aká bola uvedená v pôvodných národných účtoch. Zdroj: Rada Európy, 2011.
Aktéri v prístupe k športu sú chápaní ako národné vlády, športové hnutie, medzivládne agentúry a agentúry OSN, mimovládne organizácie a médiá.
Aktéri v investíciách do športu sú chápaní ako všetky zainteresované strany, najmä národné vlády, športové hnutie, medzivládne agentúry a agentúry OSN, sponzori, korporátne subjekty a mimovládne organizácie.
Aktéri v oblasti integrity športu sú chápaní ako národné vlády, inštitúcie presadzujúce zákony, národné antidopingové agentúry a laboratóriá, WADA, Športové hnutie (napr. medzinárodné a národné športové federácie, atléti a ich sprievod) stávkoví regulátori, stávkoví operátori, ako aj mimovládne a medzivládne organizácie.
Podporovatelia sa chápu ako fanúšikovia, diváci a ďalšie osoby so zápalom pre určitý druh športu, športový klub, organizáciu alebo atléta, ktorí podporujú rozvoj daného športu.
Športové hodnoty sú ústrednými hodnotami, presvedčením a princípmi športového hnutia – fair play, rešpekt, poctivosť, priateľstvo a excelentnosť.  Za dodržiavanie a ochranu týchto hodnôt zodpovedajú športové organizácie. Zdroj: úryvky z Olympijskej charty, 2011.